
TEMA DE PROIECTARE 
	
	
	


1. Informaţii generale privind obiectivul de investiţii propus
1.1. Denumirea obiectivului de investiţii:
„Dezvoltarea comunității energetice a Orașului Turceni prin producția și stocarea energiei din surse regenerabile”
1.2. Ordonator principal de credite/investitor:
UAT Orașul Turceni, județul Gorj
1.3. Ordonator de credite (secundar/terţiar) – Nu este cazul
1.4. Beneficiarul investiţiei
UAT Orașul Turceni, județul Gorj.
1.5. Elaboratorul temei de proiectare – Compartimentul investitii si patrimoniu din cadrul Primăriei Orașului Turceni, județul Gorj.
2. Date de identificare a obiectivului de investiţii
2.1. Informaţii privind regimul juridic, economic şi tehnic al terenului şi/sau al construcţiei existente
Regimul juridic – Cele 6 amplasamente pe care se realizează investiția se află în proprietatea UAT Orașul Turceni, conform extraselor de carte funciară aferente, respectiv: Casa de Cultură Turceni – CF nr. 39815; Secția de Psihiatrie din cadrul Spitalului Orășenesc Turceni – CF nr. 37402; Sala de Sport Strâmba Jiu – CF nr. 45190; Școala Gimnazială cu clasele I–VIII Strâmba Jiu – CF nr. 45220; Spitalul Orășenesc Turceni – CF nr. 39970; și Liceul Tehnologic Turceni – CF nr. 42808.
Regimul tehnic – Se va stabili și detalia prin documentația tehnico-economică, studiile de specialitate și documentele urbanistice aplicabile fiecărui amplasament.
2.2. Particularităţi ale amplasamentului/amplasamentelor propus(e) pentru realizarea obiectivului de investiţii:
a) descrierea succintă a amplasamentului/amplasamentelor propus(e) (localizare, suprafaţa terenului, dimensiuni în plan):
• Casa de Cultură Turceni – CF nr. 39815, situată în loc. Turceni, Str. Muncii nr. 13, pe un teren intravilan cu suprafața de 3.058 mp;
• Secția de Psihiatrie din cadrul Spitalului Orășenesc Turceni – CF nr. 37402, situată în loc. Turceni, Str. 13 Septembrie nr. 54, pe un teren intravilan cu suprafața de 7.864 mp;
• Sala de Sport Strâmba Jiu – CF nr. 45190, situată în loc. Strâmba Jiu, Str. Stoichița Răiosanu nr. 194A, pe un teren intravilan cu suprafața de 1.988 mp;
• Școala Gimnazială cu clasele I–VIII Strâmba Jiu – CF nr. 45220, situată în loc. Strâmba Jiu, Str. Stoichița Răiosanu nr. 194A, pe un teren intravilan cu suprafața de 3.189 mp;
• Spitalul Orășenesc Turceni – CF nr. 39970, situat în loc. Turceni, Str. Sănătății, pe un teren intravilan cu suprafața de 11.771 mp;
• Liceul Tehnologic Turceni – CF nr. 42808, situat în loc. Turceni, Str. Culturii nr. 1, pe un teren intravilan cu suprafața de 13.497 mp.
Amplasamentele sunt situate pe raza administrativ-teritorială a Orașului Turceni și cuprind terenurile și construcțiile aferente obiectivelor publice incluse în proiect. Configurația și dimensiunile în plan ale fiecărui amplasament sunt cele evidențiate în documentațiile cadastrale și în planurile anexate extraselor de carte funciară.
Prin utilizarea acestor amplasamente se urmărește realizarea unei infrastructuri integrate pentru producerea și stocarea energiei electrice din surse regenerabile, destinată autoconsumului și dezvoltării comunității energetice a Orașului Turceni.
b) relaţiile cu zone învecinate, accesuri existente şi/sau căi de acces posibile:
• Casa de Cultură Turceni – acces din Strada Muncii;
• Secția de Psihiatrie din cadrul Spitalului Orășenesc Turceni – acces din Strada 13 Septembrie;
• Sala de Sport Strâmba Jiu – acces din Strada Valea Mănăstirii;
• Școala Gimnazială cu clasele I–VIII Strâmba Jiu – acces din Strada Valea Mănăstirii;
• Spitalul Orășenesc Turceni – acces din Strada Sănătății;
• Liceul Tehnologic Turceni – acces din Strada Culturii.
Toate amplasamentele beneficiază de acces prin căile de circulație existente, fiind integrate în zone construite ale UAT Orașul Turceni. Realizarea investiției nu presupune modificarea funcțiunii principale a amplasamentelor sau realizarea unor căi de acces noi.
c) surse de poluare existente în zonă – Complexul Energetic Oltenia – Sucursala Turceni.
d) particularităţi de relief – Orașul Turceni este situat în sudul județului Gorj, în Piemontul Getic, fiind străbătut de culoarul depresionar al Jiului, cu dealuri prelungi având altitudini de 400–430 m.
e) nivel de echipare tehnico-edilitară a zonei şi posibilităţi de asigurare a utilităţilor:
Cele 6 amplasamente sunt situate în intravilanul UAT Orașul Turceni, în zone construite și echipate tehnico-edilitar. Obiectivele beneficiază de alimentare cu energie electrică și de utilitățile existente în zonele în care sunt amplasate, respectiv rețele de alimentare cu apă, gaze naturale, canalizare și infrastructură de comunicații, după caz. Pentru utilitățile la care anumite amplasamente nu sunt racordate în prezent, există posibilitatea realizării racordării la rețelele disponibile în zonă, în funcție de condițiile tehnice existente.
În cazul Școlii Gimnaziale cu clasele I–VIII Strâmba Jiu și al Sălii de Sport Strâmba Jiu, în situația în care acestea nu sunt racordate în prezent la rețeaua publică de canalizare, racordarea se va putea realiza în condițiile existenței și extinderii rețelei publice în zona amplasamentelor și cu respectarea condițiilor tehnice impuse de operatorul de utilități.
Pentru investiția propusă, utilitatea principală este energia electrică. Capacitățile de producere și stocare a energiei electrice din surse regenerabile vor fi integrate în infrastructura electrică existentă a obiectivelor, cu respectarea cerințelor tehnice și a condițiilor de racordare aplicabile.
f) existenţa unor eventuale reţele edilitare în amplasament care ar necesita relocare/protejare, în măsura în care pot fi identificate – Pe amplasamentul lucrărilor nu sunt identificate rețele edilitare ce necesită relocare.
g) posibile obligaţii de servitute – Se vor lua măsuri de acest fel acolo unde situația impune acest lucru.
h) condiţionări constructive determinate de starea tehnică şi de sistemul constructiv al unor construcţii existente în amplasament, asupra cărora se vor face lucrări de intervenţii, după caz – Se vor întocmi expertize tehnice și studii de specialitate, cu respectarea legislației în vigoare, acolo unde situația o impune.
i) reglementări urbanistice aplicabile zonei conform documentaţiilor de urbanism aprobate – Planul Urbanistic General al Orașului Turceni, județul Gorj nr. 5/1997, valabil până la data de 31.12.2026.
j) existenţa de monumente istorice/de arhitectură sau situri arheologice pe amplasament sau în zona imediat învecinată; existenţa condiţionărilor specifice în cazul existenţei unor zone protejate – Nu au fost identificate monumente istorice, monumente de arhitectură sau situri arheologice.
2.3. Descrierea succintă a obiectivului de investiţii propus, din punct de vedere tehnic şi funcţional
Obiectivul de investiții presupune dezvoltarea unei infrastructuri integrate pentru producerea și stocarea energiei electrice din surse regenerabile, destinată autoconsumului instituțiilor publice și dezvoltării comunității energetice a Orașului Turceni.
Prin proiect se vor realiza, după caz:
• capacități de producere a energiei electrice din surse regenerabile, prin instalarea de sisteme fotovoltaice destinate asigurării consumului propriu;
• capacități de stocare a energiei electrice, prin instalarea de baterii de stocare;
• achiziționarea și instalarea componentelor necesare funcționării sistemelor, precum invertoare, structuri și kituri de montaj, echipamente și sisteme de monitorizare;
• realizarea racordurilor și instalațiilor electrice necesare între punctele de producere, consum și sistemele de stocare, în limitele necesare funcționării investiției;
• instalarea, după caz, a unui sistem de management al energiei (EMS) și a sistemelor IT/automatizărilor necesare pentru monitorizarea, gestionarea și optimizarea fluxurilor de energie;
• realizarea lucrărilor și amenajărilor strict necesare pentru montarea, racordarea, protecția și punerea în funcțiune a echipamentelor aferente capacităților de producere și stocare.
Prin integrarea capacităților de producere cu sistemele de stocare se urmărește creșterea gradului de autoconsum, optimizarea utilizării energiei regenerabile produse local și reducerea cantității de energie electrică achiziționate din rețea.
Soluțiile tehnice, puterile instalate, capacitățile de stocare și distribuția echipamentelor pe cele 6 amplasamente vor fi stabilite și fundamentate în cadrul studiului de fezabilitate, în raport cu necesarul de consum, condițiile tehnice ale amplasamentelor și cerințele de racordare.
2.4. Cadrul legislativ aplicabil şi impunerile ce rezultă din aplicarea acestuia
Documentația tehnico-economică va fi elaborată cu respectarea legislației în vigoare aplicabile obiectivului de investiții, inclusiv H.G. nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, Legea nr. 10/1995, republicată, privind calitatea în construcţii și Legea nr. 50/1991, actualizată, privind autorizarea executării lucrărilor de construcţii, precum și a celorlalte reglementări tehnice și norme aplicabile sistemelor fotovoltaice, instalațiilor electrice și sistemelor de stocare.

